Rozhodnutie Komisie
z 29. októbra 1999,
ktorým sa stanovuje nový program spoločenstva pre štatistické tabuľky, ktoré sa majú uchovávať v databanke tabuliek (BDT) systému Eurofarm
(oznámené pod dokumentačným číslom C(1999) 3455)
(1997/799/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 571/88 z 29. februára 1998 o organizovaní prehľadov spoločenstva týkajúcich sa štruktúry poľnohospodárskych podnikov [1], v znení posledných úprav podľa rozhodnutia Komisie 98/377/ES [2], a najmä so zreteľom na druhý odsek bodu 2 jeho prílohy II,
keďže:
(1) Podľa rozhodnutia 97/341/ES [3] Komisia vypracovala program spoločenstva pre tabuľky, ktoré sa uchovávajú v databanke tabuliek (BDT) systému Eurofarm; keďže významné zmeny v zozname charakteristík, ktoré sa majú zisťovať, stanovilo rozhodnutie Komisie 98/377/ES so zreteľom na vyčerpávajúce zisťovania štruktúr spoločenstva, ktoré sa majú uskutočniť v rokoch 1999/2000; keďže by sa mal zaviesť nový program spoločenstva pre tabuľky na uchovávanie v databanke tabuliek (BDT);
(2) Program tabuliek by mal byť v súlade s bodom 13 prílohy II nariadenia (EHS) č. 571/88, ktoré určuje, že tabuľky obsiahnuté v BDT nesmú umožniť priamu ani nepriamu identifikáciu podnikov;
(3) Program tabuliek program musí zohľadniť rastúce potreby užívateľov žiadajúcich údaje, ktoré by lepšie odrážali ich informačné potreby;
(4) Tabuľky pre rozličné úrovne agregácií by mali byť navrhnuté tak, aby zohľadnili štatistickú spoľahlivosť výsledkov zisťovania;
(5) V rámci reformy spoločnej poľnohospodárskej politiky sú dlhé časové rady porovnateľných údajov potrebné, aby bolo možné sledovať tendenciu vývoja štruktúry fariem; takéto údaje musia byť pre užívateľa ľahko a rýchlo dostupné. Výsledky zisťovaní štruktúry podnikov spoločenstva, ktoré boli uskutočnené v období od roku 1988 až do roku 1997, je preto potrebné sprístupniť v tabuľkovej databáze BDT tiež vo formáte nového tabuľkového programu.
(6) Opatrenia stanovené týmto rozhodnutím sú v súlade so stanoviskom stáleho výboru pre poľnohospodársku štatistiku,
PRIJALA TOTO ROZHODNUTIE:
Článok 1
1. Pre vyčerpávajúce zisťovania štruktúry podnikov pre obdobie 1999/2000 musí byť program spoločenstva pre tabuľky, ktoré sú určené pre databanku tabuliek (BDT) systému Eurofarm, ako je stanovené v prílohe II nariadenia (EHS) č. 571/88, v súlade s obsahom prílohy tohto rozhodnutia.
2. Na účely stanovenia dlhých časových radov porovnateľných údajov platí vyššie spomenutý nový tabuľkový program aj na údaje, ktoré boli zozbierané v rámci zisťovaní spoločenstva o štruktúre poľnohospodárskych podnikov v rokoch 1989/90, 1993, 1995 a 1997. Tieto dodatočné tabuľky pre predchádzajúce zisťovania sú neoddeliteľnou časťou nového tabuľkového programu BDT a budú tiež zahrnuté do databanky tabuliek BDT systému Eurofarm.
Článok 2
1. Užívateľom smú byť štatistické informácie uchované v databanke tabuliek (BDT) sprístupnené až vtedy, keď Štatistický úrad Európskych spoločenstiev spoločne s členskými štátmi stanoví, že je v súlade s kritériami a pravidlami riadiacimi štatistickú utajiteľnosť a hodnovernosť, ktorá sa stanovuje spoločne s členskými štátmi.
2. Tabuľky spomenuté v článku 1 a tabuľky ad hoc, ktoré sú definované v bode 15 prílohy II nariadenia (EHS) č. 571/88, sa spočiatku uchovávajú v špeciálnom poli databanky tabuliek (BDT), ku ktorému majú prístup výlučne Štatistický úrad Európskych spoločenstiev a štatistické služby členských štátov v súvislosti s tabuľkami, ktoré sa týkajú ich vlastných krajín.
3. Tabuľky ad hoc, pre ktoré príslušné služby členských štátov zabezpečili utajiteľnosť a štatistickú hodnovernosť, je tiež možné zahrnúť do databanky tabuliek (BDT), ak sú všeobecného záujmu.
Článok 3
Toto rozhodnutie je adresované členským štátom.
V Bruseli 29. októbra 1999